**C:\Documents and Settings\יאיר וחגית\Local Settings\Temporary Internet Files\Content.IE5\GJA6YEBC\MC900210156[1].WMF**

מתוך סידרת הספרים לב המועדים

לב המועדים

הלכות והליכות בענין ת"ב שחל בשבת

ברכת המזון

עלון חודשי

גליון י"ג

**ת"ר כל מצוות הנוהגות באבל נוהגות בתשעה באב אסור באכילה ובשתיה ובסיכה ובנעילת הסנדל ובתשמיש המטה ואסור לקרות בתורה בנביאים ובכתובים ולשנות במשנה בתלמוד ובמדרש ובהלכות ובאגדות אבל קורא הוא במקום שאינו רגיל לקרות ושונה במקום שאינו רגיל לשנות וקורא בקינות באיוב ובדברים הרעים שבירמיה (גמרא תענית ל.).**

**צרות שאירעו בתשעה באב** (משנ"ב תקמ"ט ס"ק ב)

**א.** נחרב בית המקדש הראשון והשני. **ב**. נגזר על אבותינו במדבר שלא להיכנס לארץ ישראל. **ג.** נלכדה העיר ביתר ונרצחו רבבות מתושביה וגם לא ניתנו לקבורה ונחשב כחורבן הבית **ד.** חרש טורנוסרופוס הרשע את ההיכל וסביבותיו לקיים מה שנאמר "ציון שדה תחרש".

**והטעם שקבעו את הצום בט' באב אע"פ שרוב ההיכל נשרף בעשירי** - לפי שלאחר שנשלט בית המקדש ביד זרים והציתו בו אש יצא המקדש לחולין כמו שנאמר "ובאו פריצים וחיללוה" נמצא בעשיר נשרף בית של חולין (שו"ת חת"ס או"ח סימן לג).

**תשעה באב שחל בשבת אין מתענים בשבת (שו"ע תקנ סעיף ג)**

**והטעם:** לפי שנאמר (שמות טז כה) "אכלוהו היום כי שבת לה'" מכאן שבשבת אסור להתענות (פמ"ג רפח א"א ס"ז).

**טעם אחר:** לפי שיש מצווה להתענג באכילה ושתיה בשבת שנאמר (ישעיהו נח-יג) "וקראת לשבת עונג לקדוש ה' מכבד" (מנחת חינוך מצוה שיו).

**טעם אחר:** לפי שנאמר (משלי י -כב) "ברכת ה' היא תעשיר ולא יוסף עצב עמה" והביאור ברכת ה' זו השבת שנאמר (בראשית ב -ג) "ויברך אלהים את יום השביעי" ועליה

נאמר "ולא יוסיף עצב עמה" (תוס' מ"ק דף כג: ד"ה מאן דאמר).

**והטעם דנדחה ולא מקדימים ליום חמישי**, משום דאקדומי פורענותא לא מקדימינן (מגילה ה ע"א).

**תפילות ומנהגים של שבת זו**

**לשיר בלכה דודי ושאר חלקי התפילה -** הנוהגים לשיר בלכה דודי ושאר חלקי התפילה, בכל שבת יכולים לשיר גם בשבת זו, **והטעם**: לפי שאם ימנעו בשבת זו הוי אבילות בפרסיא, ובבתי כנסת שלפעמים שרים ולפעמים לא שרים לא ישירו בשבת זו (דיני ת"ב שחל ביום א מאת ר' שריה דבליצקי).

**אב הרחמים -** אומרים אב הרחמים בתפילת מוסף (משנ"ב תקנב ס"ק יב בשם א"ר תקנד). **והטעם:** לפי שתוכנו דומה לקינות הנאמרות בת"ב (אליה רבא תקנד סעיף יח).

**צדקתך** - אין אומרים צדקתך (שו"ע תקנב יב בשם המהרי"ל), **והטעם:** לפי שאם חל ת"ב בחול אין אומרים בו תחנון, משום דאקרי מועד, וכלל הוא שכל ימים שאין אומרים בהם תחנון בחול, אין אומרים בשבת "צדקתך צדק" ולפי שצדקתך הוא צידוק הדין על משה רבינו והוי כתחינה (משנ"ב תקנ"ב ס"ק יב)

**לימוד אחר חצות -** ונהגו שלא ללמוד בערב שבת מחצות ואילך כ"א בדברים המותרים בט"ב, ולכן אם חל בשבת אין אומרים פרקי אבות (שו"ע תקנג ב),

והט"ז מפקפק בענין מניעת הלימוד בשבת, ומסיים דהלומד בשבת אחר חצות לא הפסיד אפילו כשחל ת"ב בשבת וכל שכן שחל ערב תשעה באב בשבת,

**ולדינא** ונראה דמי שרוצה להקל בזה אין מוחים בידו **והטעם**  לפי שהוא מביא הרבה לידי ביטול תורה ללומדים שמתרשלים ללמוד דברים המותרים בט"ב דאין אדם לומד אלא מה שליבו חפץ, ו**עוד** שבחיי אדם כתב שהוא חומרא בעלמא, ו**עוד** אחרי דאפילו כשחל בחול כמה אחרונים מקילים ללמוד אחר חצות (משנ"ב תקנג ס"ק ט- י).

**בשם החזו"א מובא** שהיה מחמיר שלא ללמוד בשבת אחר חצות אלא דברים המותרים בת"ב (אורחות רבינו ח"ב לו).

**סעודה שלישית**

**אוכל בשר ושותה יין בסעודה המפסקת ומעלה על שולחנו אפילו כסעודת שלמה בעת מלכותו (שו"ע תקנב י),**  **והטעם:** כדי שלא לזלזל בכבוד שבת (לבוש תקנב יט)**.**

**אכילת בשר** - אסור לימנע מאכילת בשר ואע"ג דאין חיוב לאכול בשר, **והטעם**: כיון שנמנע משום אבל עבירה היא (משנ"ב תקנב ס"ק כג)**, צורת אכילה** - ישב בדאבון נפש שלא ינהג בשמחה (משנ"ב שם).

ומיהו לא יאכל בשבת ויאמר שאוכל כדי שיהיה לו כוח לצום, **והטעם:** משום איסור הכנה (הגריש"א לקנות חכמה בין המצרים עמוד יב).

**דיבוק חברים** - לא ישב בדיבוק חברים, **ומי שרגיל** בכל שבת לסעוד סעודת שלישית עם חבריו שרי, **והטעם דשרי:** דאם מונע אכילה שכזאת הוי אבילות שבפרסיה ואסור (משנ"ב תקנב ס"ק כג).

**אכילה עם בני ביתו** - לכו"ע שרי וה"ה לזמן (משנ"ב שם) **והטעם**: דכיון שהוא שבת (אליה רבא תקנ"ב ס"ק יד).

**זמירות שבת** - הגרשז"א הורה לתלמיד הישיבה שאת הזמירות הקבועות בסעודה ורגלים לזמרם בשאר השבתות השנה יזמרו גם בשבת זו בלי שינוי אף בסעודת שלישית, אבל שירים אחרים לא (הליכות שלמה פרק טו הערה 33).

**באגר"מ כתב** שמותר לזמר זמירות בשבת אף שאין רגיל לזמר**, והטעם:** דהוי לכבוד שבת, וכמו שמותר לאכול בשר בסעודה שלישית של ערב תשעה באב אף למי שאינו נוהג כן כל השנה כיון שהוא לכבוד שבת הכא נמי שרי (ח"ד סא).

**הפסק מבעוד יום**

**מיהו צריך להפסיק מבעוד יום**, (שו"ע תקנב י) היינו קודם השקיעה, **והטעם:** כי אחר השקיעה אסור לאכול ולשתות גם כשחל בשבת (משנ"ב תקנב ס"ק כד).

**חליצת הנעלים**

מיד אחרי השקיעה נאסר בכל העינויים חוץ מנעילת הסנדל שמותר עד הלילה כשחל בשבת, **והטעם:** דכל העינויים נאסרים בשבת בין השמשות ונעילת הסנדל מותר עד חשכה, לפי שאיסור אכילה הוא עינוי ומותר להפסיק גם בשבת משא"כ נעילת הסנדל הוי אבילות שבפרהסיא ואסור לשים סימן אבילות שבת (הגר"א תקנג ס"ק ז עמק ברכה ת"ב אות א).

אחר צאת השבת אומר תחילה המבדיל בין קודש לחול בלא שם מלכות וחולץ מנעליו, **והטעם:** כדי שלא יראה עינוי בשבת (משנ"ב תקנג ס"ק ז). וכך נהג החזו"א והקה"י,

**יש שנהגו** להסיר המנעלים בביתם בין השמשות באופן שלא ניכר שעושים מעשה אבילות כגון ששוכבים על גבי המיטה (הליכות שלמה פרק טו הערה 44), וכשמגיע זמן התפילה הולכים לבית הכנסת (שש"כ סכח אות קלט),

**והטעם דלא חשיב אבילות בפרהסיא,** מפני שטעם שנחשב אבילות בפרהסיא מפני אנשים שיבוא לביתו ויראו שחלצן, בין השמשות אינו זמן כלל שיבאו אנשים לביתו ולא נחשב כאבילות בפרהסיא (ע"פ מרדכי פ"ג דמ"ק).

**טעם אחר:** לפי שהרבה אנשים הולכים ללא מנעילם ושוב לא נקרא אבילות בפרסיא (הגרש"א לקנות חכמה).

הגרשז"א נהג לשבת בבגדי שבת עד חצי שעה אחרי השקיעה ואז החליף לבגדי חול ומנעלי ת"ב, (הליכות שלמה פרק טו יב).

**ישיבה ע"ג קרקע** - ישיבה ע"ג קרקע אינו נוהג רק משתחשך, **והטעם:** משום שישיבה על גבי קרקע אינו אלא מנהג, ולא מדינא וק"ו מנעילת הסנדל שלא נוהג בשבת (הלכות ומנהגים בין המצרים פרק ח-ה הערה 8).

**אמירת שלום עליכם**- שרי משום אבילות שבפרהסיא, וביותר לתרומת הדשן שהתיר לומר לילה טוב, ואם נחמיר בזה מיחזי כעינוי רבים בשבת (הלכות ומנהגים בין המצרים פרק ח-ה הערה 8).

**לנוהגים כר"ת** - גם לנוהגים כמנהג ר"ת לענין זמן מוצאי שבת בכל השנה כיון שאין זה אלא חומרא, אין להם לנוהג כן בשבת זו אלא ינהגו מנהג ת"ש מיד לאחר המחצית השעה (הליכות שלמה פרק טו דבר הלכה טו, מוע"ז ח"ז סימן רנז).

**החלפת הבגדים**

**יחליף בגדיו עם צאת השבת, והטעם:** לפי שבשעת אמירת איכה והקינות אין ראוי ללבוש בגדי שבת (זה השולחן ח"ב הערה תקנט).

**יש להיזהר שלא יחליף בגדיו לפני צאת השבת, והטעם:** משום שאסור להכין משבת לחול, **טעם אחר:** לפי שיש בדבר זה משום זילזול בקדושת השבת (שו"ת רבבות אפרים ח"ג סימן שנו).

**יש להיזהר מאיסור הכנה**

יש להיזהר שלא להביא קודם צאת הכוכבים את הקינות לבית הכנסת, **והטעם:** משום איסור הכנה, אלא א"כ מעין בהם קצת בבית הכנסת מבעוד יום (שמירת שבת כהילכתה פרק סב מא).

**הסרת הפרוכת**

**מסירים הפרוכת מארון הקודש אחר צאת השבת (לוח א"י) ואין להסירה קודם,** **והטעם:** משום שאסור להראות סימני אבילות בשבת, **ועוד** משום איסור איסור הכנה (לקט הקמח ח"ג בקונטרס תומר דבורה אות עד, נטעי גבריאל פרק צד הערה כ).

**הבדלה**

**מבדיל בלילה בתפילה (שו"ע תקנט א) והטעם:** ככל מוצאי שבת.

**ואין מבדילים על הכוס אפילו בביתו** (לבוש תקנט ב), **והטעם:** משום דאינו יכול לטועמו (חיי אדם הלכות תשעה באב כלל קלו ה).

**והטעם** **שאין אומרים לתת לתינוק כמו גבי מילה בתשעה באב**, לפי דהתם לא הוי מילתא דקביע, משא"כ הבדלה הוי כמו מילתא דקביע דהרבה פעמים יוצא תשעה בשבת או באחד בשבת, וגזרינן שמא יבוא לשתות התינוק כשיגדל, (לבוש תקנו א, חיי אדם קלו -ה).

**והטעם שנותנים לתינוק לאכול ולשתות ולא חוששים שמא יבוא לאכול לכשיגדל,** היינו מה שצריך בשבילו אבל לעשות דבר בשבילנו לתת לתינוק אסור (חיי אדם קלו -ה).

**קטן בהבדלה** - קטן האוכל בתשעה באב אין צריך להבדיל לפני האכול אלא ישמע ההבדלה מאביו במוצאי תשעה באב.

**והטעם שאין צריך הקטן להבדיל לעצמו מדין חינוך,** לפי שאין שייך לחנך אותו בזה שהרי כשיגדל יצום ולא יבדיל בתשעה באב (שו"ת רבבות אפרים ח"ג שעא).

**ברכת האש - כשרואה הנר אומר "בורא מאורי האש" (שו"ע תקנו א).**

**והטעם:** לפי שאין טעון כוס, ואין בזה משום תענוג כמו שיש בבשמים(משנ"ב תקנו ס"ק א).**.**

**ונהגו לברך ברכת האש בבית הכנסת** (הליכות שלמה טו כא).

**זמן הברכה -** קודם קריאת איכה, **והטעם**: דכתיב (איכה ג-ו) "במחשכים הושבני" וע"כ יברך קודם על האור, וגם שיהנה אח"כ מאור כשקוראים איכה (משנ"ב תקנו ס"ק א).

**טעם אחר:** ע"פ מה שכתב המאירי (שילהי תענית) שי"א שאין מברכים ככל על הנר במוצאי שבת זו, והביא ראיה מהפיטן שאמר "ואיך אברך על לבת ובהיכל עברה לבת" דהיינו שאין לברך כלל על האש בליל זה הואיל ועל ידי זה נשרף ההיכל, ולפי זה יש לומר לדידן דמברכים על האש מברכים קודם שקוראים מגילת איכה, כדי שלא להזכיר ברכתו לאחר מכן מכיון שע"י נשרף ההיכל (הלכות ומנהגים בין המיצרים פרק ח' הערה 12).

**שכח לברך** **על הנר** **לפני איכה** יברך אח"כ בלילה (משנ"ב תקנו ס"ק א). **עבר הלילה שוב לא יברך, והטעם:** דאין מברכים על הנר אלא במוצאי שבת בזמן שנברא (חיי אדם כלל קלו ה).

**בשמים**  - **אין מברכים על בשמים** (שו"ע תקנו א) **והטעם:** מפני שעונג הוא לו ודבר של תענוג אסור בט' באב (לבוש תקנו א). ואע"פ שמותר להריח בתענית, מ"מ כיון שבשמים באים במוצ"ש להתענג להשיב הנשמה יתירה אין נכון לעשות כן בתשעה באב (מג"א תקנו א).

**טעם אחר:** כמו שאין מביאים בשמים לבית אבל לפי שאבל אסור בהרחת בשמים כך גם בתשעה באב אנו אבלים ואסורים בשמים (אורחות חיים בשם ר' גרשום).

**הבדלה במוצאי תשעה באב**

מבדיל על הכוס, ואין צריך להבדיל בתפילה, לפי שהבדיל אתמול (משנ"ב תקנו ס"ק ג).

**שכח מאתמול ולא הבדיל בתפילה א"צ להבדיל בתפילה, והטעם:** שכבר חלף שעתא, וסגי במה שיבדיל על הכוס (משנ"ב תקנו ס"ק ג).

**הנה אל ישועתי** - אין אומרים "הנה אל ישועתי" ושאר פסוקים אלא כשמבדילים במוצאי שבת ולא כשמבדילים ביום חול, ומתחילים מברכת הגפן (מט"א תרכד ס"ה, שש"כ פס"ב סעיף מד), ו**הטעם**: דכיון שפסוקים אלו נאמרים לסימן טוב בתחילת שבוע וכיון שעבר יום א' מימי השבוע אין לאומרו (שו"ת ברוך השם ס"ג).

**שתית היין** - במהרי"ל איתא כשהחשיך ברך בורא פרי הגפן והבדיל, א"כ משמע שמותר להבדיל על היין, וכן משמע שמותר לשתות בעצמו ולא צריך לתת לקטן אע"פ שעדיין אסור אכילת בשר ושתיית יין (משנ"ב תקנו ס"ק ג בשם ד"מ).

**בשמים** - אין מברך על בשמים (שו"ע תקנו ס"ק א) **והטעם:** משום דבשמים נתקנו משום הנשמה היתירה שעוזבת במוצאי שבת וטעם זה שייך רק במוצ"ש (משנ"ב תקנו ס"ק ד).

**תפילת ערבית**

**נהגו לאחר תפילת מעריב כדי שיוכלו האנשים להחליף הבגדים והנמעלים קודם מעריב**

**והוא רחום -** המנהג הוא לומר בכל מוצאי שבת והוא רחום וברכו בנועם ובאריכות כמבואר בשו"ע סימן רצג -ג, כשחל תשעה באב בשבת אין להאריך (תיקון תפילה)**, והטעם: ע**"פ מה שכתב במסכת סופרים (סוף פרק יח) דאין אומרים ברכו כלל, אם כן אף אנו שאין נהגים כן מ"מ להאריך בזה בודאי אין ראוי מפני האבל (ר' שרייה דבילצקי דיני ת"ב שחל בשבת).

**נשים בתפילת ערבית -** יש שאמרו שראוי לנשים לכתחילה להתפלל ערבית בתשעה באב שחל במוצאי שבת, **והטעם:** מכיון שעיקר תקנת הבדלה היתה בתפילה (ברכות לג ע"א) ואחר כך תקנו על הכוס ובמוצאי שבת זו שאין הבדלה על הכוס ראוי לכתחילה שיבדילו בתפילה (הגרשז"א שלמי מועד פרק צא)**.**

**ויהי נועם** - **אין אומרים ויהי נועם** (שו"ע תקנט ב) לפי שפסוק זה אמרו משה כעין ברכה אחר גמר מלאכת המשכן (רש"י שמות לט יג) ואיך נאמר בליל תשעה באב ברכה זו אם אנו מתאבלים על החורבן (סמ"ק מצווה צו, משנ"ב תקנט ס"ק ז),

**טעם אחר:** לפי שאין זה יום של נעימות אלא יום מר (לבוש מנהגים ד).

**טעם אחר**: לפי שאומרים "ומעשה ידינו כוננה עלינו" ואין לומר דבר זה בתשעה באב שהרי נאמר (שו"ע תקנד כד) כל העושה מלאכה בתשעה באב אינו רואה סימן ברכה (הגר"א תקנט).

**טעם אחר:** לפי שתשעה באב נקרא מועד כמו שנאמר (איכה א-טו) "קרא עלי מועד" וכשם שבליל יו"ט שחל במוצ"ש אין אומרים ויהי נועם, כך גם בליל תשעה באב שחל במוצאי שבת אין אומרים .

**לדוד ברוך ה' צורי** (תהילים קמג) - **אין אומרים לדוד ברוך,** **והטעם:** מפני שהטעם שאומרים זאת כדי לעמוד בתפילה מתוך ד"ת, מ"מ כיון שבתשעה באב אסור בלימוד תורה אין אומרים אותו כמו שאין אומרים ויהי נועם (שו"ת התעוררות תשובה סימן שנד).

**למנצח בנגינות אלהים יחנינו** - **אין אומרים למנצח בנגינות** (שו"ע תקנט ב)**,** **והטעם**: לפי שאין זמן חנינה היום (לבוש תקנט ב, משנ"ב רצג א). **טעם אחר:** משום שאינו מסדר היום (משנ"ב תקנט ח),

**ויתן לך** - **אין אומרים ויתן לך** (שו"ע תקנט ב)**,** **והטעם:** דאין זמנו בתשעה באב, דלאו זמן ברכה ושמחה היא (לבוש תקנט ב משנ"ב שם ס"ק ט).

**טעם אחר:** לפי שויתן לך הוי ברכה על מעשה ידינו, וקי"ל העושה מלאכה בתשעה באב אינו רואה סימן ברכה (נועם מגדים אות יז דף לג).

**תחנון -** אין אומרים תחנון אף בתשעה באב נדחה, **והטעם** אע"פ שאותו היום שנדחה (יום א) אינו מועד, ונהי דהתענית נדחה מ"מ המועד אינו נדחה

לפי sכתיב (זכריה ח-יט) "צום הרביעי וצום החמישי יהיה לבית יהודה לששון ולשמחה", ומדכתב הפסוק צום הרביעי ולא כתב י"ז בתמוז ותשעה באב ש"מ אין היום גורם את המועד כט"ו בניסן, אלא הצום גורם (חת"ס תורת אמת דברים עמוד פו).

**אבילות במוצאי ת"ב ובעשירי**

**בשר ויין** - בלילה אסור, **והטעם**: מפני אבילות של יום מחמירים גם בלילה משנ"ב תקנח ס"ק ד), **טעם אחר:** כדי שלא יתענג בסעודה ראשונה שאחר התענית (שו"ת זרע אמת ח"א סימן פב), **תספורת** - מותר מהלילה (משנ"ב תקנח ס"ק ד) **שאר דברים** מלשון השער הציון (תקנח ס"ד) משמע דשרי.

להערות והארות י. לב

לקבלת במיל lev17382@gmail.com

052-7668608